તેની જેમ કુરાશમાં સિલ્વર લાવનારી મલાપ્રભા જાધવની પાસે પણ સ્પોર્ટસ કિટ લાવવાના પાંત્રીસેક હજાર રૂપિયા ન હતા. કર્ણાટકના બેળગાવ જિલ્લાના તુરમુરી ગામના નાના ખેડૂતની દીકરી મલાપ્રભાએ પણ ટુકડીના બીજાં તેર ખેલાડીઓની જેમ પ્રવાસખર્ચ જાતે ઊપાડવો પડ્યો હતો, કારણ કે તેમનાં કુરાશ અસોસિએશનને ભારત સરકારની માન્યતા નથી. પવનવેગે દોડનાર વિશ્વવિખ્યાત દ્યુતિ ચંદનાં બે સિલ્વરથી તેના ઢગલાબંધ ચન્દ્રકોની સાથે રમતજગતમાં તેના માટેના આદરમાં પણ ઉમેરો થયો. દ્યુતિ ઓડિશાના ગામડાના બહુ ગરીબ ઘરની યુવતી છે. તેનાં શરીરમાં ચોક્કસ પ્રકારનાં હૉર્મોન્સ વધુ પડતી માત્રામાં નીકળતાં હતાં. તેને કારણે દ્યુતિ સ્ત્રી છે કે પુરુષ એવી શંકા ઊભી થઈ, કીચડ પણ ઉછાળાયો. તેના ભાગ લેવા પર પ્રતિબંધ મૂકાયો. આ બધાં સામે તે લડતી રહી, પ્રૅક્ટિસ કરતી રહી. તે એ વાતે બહુ મક્કમ હતી કે તે સ્ત્રી છે અને વિશ્વકક્ષાની દોડવીર છે. આ બંને ઓળખ તેણે એશિયન ગેઇમ્સમાં ફરી એક વાર સાબિત કરી બતાવી અને બતાવતી રહેશે.